Má xi tje̱hen jꞌa Jesu,
kikie nku nda̱ xi tu̱ bꞌa̱ tsꞌín ka̱há nkúhu nga kitsin.
A̱sꞌa̱i kingjásjaiya já niꞌyakuyáha̱:
—Ji nda̱ maestru̱,
¿yá xi kitsꞌín ngatitsun tu̱ xi bꞌa̱ tsꞌín ka̱ kitsihin nda̱i̱?
¿A kui,
a ra̱ xi cháha̱ ní?
Bꞌi̱ kitsú Jesu:
—Ta̱ ndaha kui ko̱ ta̱ ndaha xi cháha̱ najmi kitsꞌín ngatitsun nga bꞌa̱ kamoo̱.
Bꞌa̱ tsꞌín kitsin tu̱ xi sa̱kúchjihi ni xi maha̱ tsꞌín Nti̱a̱ná.
Tjíhin nga nꞌe̱é xá xi tsꞌe̱ xi kitsꞌín nibána nkꞌie nga ndzjen sa.
A̱tꞌaha̱ nga ka̱ma jyun,
najmi ta̱ chꞌa ka̱ma tsꞌi̱ínxá saha.
Nkꞌie nga tíi̱jña a̱sunntei̱,
an xi ndꞌí xi tsꞌín ndzjehe̱n xu̱ta̱ a̱sunntei̱.
Bꞌa̱ kitsú Jesu,
a̱sꞌa̱i tsatété tꞌanankiu̱ ko̱ ntá na̱téhe̱ kitsꞌínndako̱ho si.
Kui xi kingjájnuhu̱ tunku̱n ndo̱ ko̱ bꞌi̱ kitsúhu̱:
—Tꞌihi̱nnejnui tunkuin ntá ti̱xa̱ Siloe.
Kui nga ngjinéjnuhu tunku̱n ndo̱.
Ja chjihi̱ nkꞌie nga kikꞌóya ngáha.
A̱sꞌa̱i já xi nda nchja̱ko̱ho̱ ko̱ já xi kikiehe̱ nga banki to̱on kinchja̱ni̱jmíyaha ndo̱.
Bꞌa̱ kitsú kꞌu̱a̱:
—¿A najmi kuihí nda̱i̱ xi bꞌejña nga banki to̱on?
—Joho̱n,
kui —kitsú kꞌu̱a̱.
—Najmi kui,
tu̱nga bꞌa̱ tjín xi kuihí tjín —kitsú ngá kjꞌa̱í.
—Ahán niu̱ —kitsú ndo̱.
—¿Nkú tsꞌín tsixꞌánkihi tunkuin?
—kitsú jóo̱.
Bꞌa̱ kitsú ndo̱:
—Nda̱ xi ꞌmi Jesu kuatsꞌínnda si ko̱ kuangjájnuhu̱ tunkán ko̱ bꞌi̱ kuatsúna:
“Tꞌin ntá ti̱xa̱ Siloe ko̱ ta̱nejnui tunkuin.”
Kui nga kfihina ko̱ nkꞌie nga kuakanejná tunkán,
kama chjina.
—¿Má tíjña ndo̱?
—kitsú jóo̱.
—Najmi be —kitsú ndo̱.
A̱sꞌa̱i ngjiko̱ho̱ jóo̱ nda̱ xi kama chjihi̱ nginku̱n já fariseo̱.
Ni̱stjin nga kitsꞌínnda siu̱ Jesu ko̱ tsixꞌánki tunku̱n ndo̱,
kui xi ni̱stjin nkjún.
Xua̱tu̱ niu̱.
Kui nga já fariseo̱ kingjásjaiyaha̱ ra̱ nkú tsꞌín kama chjihi̱ ra̱ ko̱ bꞌa̱ kitsú ndo̱:
—Si kuangjájnuhu̱ tunkán,
kuakanejná,
ko̱ kama chjina.
A̱sꞌa̱i bꞌa̱ kitsú kꞌu̱a̱ já fariseo̱:
—Najmi Nti̱a̱ná kitsꞌín nibáha̱ nda̱ xi bꞌa̱ kuatsꞌíu̱n,
a̱tꞌaha̱ najmi benkjún ni̱stjin nkjúu̱n.
Bꞌa̱ kitsú ngá kꞌu̱a̱:
—¿Nkú tsꞌín nku nda̱ ngatitsun ka̱ma tsꞌi̱íhin kju̱a̱nkjún xi nkúhu xuꞌbi̱?
Bꞌa̱ tsꞌín tsakjányaha yjoho̱ já fariseo̱ nga̱tꞌaha̱ Jesu.
A̱sꞌa̱i ta̱ i̱ncha kingjásjaiyahá ngáha̱ ra̱ nda̱ xi kama chjihi̱:
—Ko̱ ji xi kuixꞌánki tunkuin,
¿yáha ndo̱?
¿Nkú bixín?
—Nda̱ profeta̱ niu̱ —kitsú.
Tu̱nga najmi kisꞌejihín ra̱ já judio̱ kꞌaku̱ tsa kui ndo̱ xi ka̱ nkꞌie ko̱ tsa kui xi ja chji ngáha̱ ra̱.
Kui nga kinchja̱ha̱ ra̱ xi cháha̱
ko̱ kingjásjaiyaha̱:
—¿A kui ntínu̱u xuꞌbi̱ xi bixíún nga ka̱ nga kitsin?
¿Nkú tsꞌín kama chjihi̱ ra̱?
Bꞌa̱ kitsú xi cháha̱ ndo̱:
—Yai̱ nga kui xi ntíni̱ ko̱ ka̱ nga kitsin.
Tu̱nga najmi yaníi̱ nkú tsꞌín kama chjihi̱ ra̱.
Najmi yai̱ yá xi kuakjexꞌánki tunku̱n.
Tu̱ sahá kui cha̱sjaiyoho̱o.
Ja chá.
Ka̱ma ku̱i̱tsu̱ya subanu̱u ni xi kamatꞌain.
Bꞌa̱ kitsú xi cháha̱ ndo̱ a̱tꞌaha̱ tsankjún já judio̱ kꞌaku̱.
A̱tꞌaha̱ yꞌéndako̱ xinkjín já judio̱ kꞌaku̱ tsa tjín xi tsꞌi̱ínkie yjoho̱ nga Jesu xi kitsꞌín nibá Nti̱a̱ná,
kui xi ku̱i̱chꞌonsje a̱jihi̱n xu̱ta̱ sinagoga̱.
Kui kju̱a̱ha nga:
“Cha̱sjaiyoho̱o,
ja chá”,
kitsúhu xi cháha̱ ndo̱.
A̱sꞌa̱i ta̱ kinchja̱há ngáha̱ ra̱ ni̱yá xi ma joho já judio̱ kꞌaku̱ nda̱ xi kama chjihi̱ ko̱ bꞌa̱ kitsúhu̱:
—Yai̱ nga nda̱ ngatitsuhún xi kuatsꞌínnkihi.
Nꞌe̱kiei yjohi̱ nginku̱n Nti̱a̱ná xi tjíhi̱n kju̱a̱chánka nga kju̱axi̱ ni xi tíbixín.
Bꞌa̱ kitsú ndo̱:
—Tsa nku nda̱ ngatitsun niu̱ najmi be.
Tu̱ nkuhú ni xi be.
Ka̱ná ni̱stjin nkꞌie tu̱nga ndꞌa̱i̱ ja chjina.
Bꞌa̱ kitsú jóo̱:
—¿Mí xi kuatsꞌíhin?
¿Nkú tsꞌín kuakjexꞌánkihi tunkuin?
A̱sꞌa̱i bꞌa̱ kitsú ndo̱:
—Ja kuaxinyanu̱u tu̱nga najmi tínꞌesihínnú.
¿Á mjehe̱nu̱u nga bꞌa̱há ta̱ xín ngáha̱nu̱u?
¿A ko̱hó jun mjenu̱u ka̱mo já niꞌyakuyáha̱ ndo̱?
Bꞌa̱ kitsú jóo̱ nga kinchja̱tiko̱:
—Nda̱ niꞌyakuyáha̱ ní ndo̱ ji.
Tu̱nga ji̱n já niꞌyakuyáha̱ ní Moise ji̱n.
Yai̱ nga Moise kinchja̱ én xi Nti̱a̱ná kitsúyaha̱,
tu̱nga najmi ya níi̱ má jꞌaihi̱ ra̱ nda̱ xuꞌbo̱.
A̱sꞌa̱i bꞌi̱ kitsú ndo̱:
—Ma nkjúnna nga najmi yo má jꞌaihi̱ ra̱ nda̱ xi kamaha̱ kuakjexꞌánki tunkán.
Yaá nga Nti̱a̱ná najmi basínñjuhu̱ xu̱ta̱ ngatitsuu̱n.
Tsa tjín xi sku̱e̱nkjún Nti̱a̱ná ko̱ tsꞌi̱ín ni xi mjehe̱,
kuihí xi basínñjuhu̱.
Ndaha̱chí najmi kje̱e nuꞌyá tsa tjín xi kjexꞌánki tunku̱n xu̱ta̱ xi ka̱ nga kitsin.
Tsa najmi Nti̱a̱ná kitsꞌín nibáha̱ nda̱ xuꞌbo̱,
najmi chumi nihi xi ka̱maha̱ ra̱ tsꞌi̱ín.
Bꞌi̱ kitsú jóo̱ nga tsichꞌonsje ndo̱ a̱jihi̱n xu̱ta̱ sinagoga̱:
—Ngatitsun kitsinjín.
¿A jihí xi ku̱a̱kúyani̱?
Kintꞌé Jesu nga tsichꞌonsje ndo̱.
Bꞌi̱ kitsúhu̱ nkꞌie nga kisatéjin ngáha:
—¿A sꞌejihin Ntíhi̱ Nda̱xꞌi̱u̱n?
—Ji Nda̱ Nti̱a̱ —kitsú ndo̱—,
¿yáha xuꞌbo̱,
tu̱ xi sꞌe̱jihinna?
Bꞌi̱ kitsú Jesu:
—Ja kuayai.
An ní niu̱,
an xi tínchjako̱hi.
—Sꞌejinna ji,
Nda̱ Nti̱a̱ —kitsú ndo̱ ko̱ tsasinkúnchꞌintꞌaha̱ Jesu.
A̱sꞌa̱i bꞌi̱ kitsú Jesu:
—An jáa̱ a̱sunntei̱ tu̱ xi nꞌe̱ko̱kju̱a̱ha,
tu̱ xi ka̱ma chjihi̱ ra̱ xi ka̱ ko̱ ka̱ma ka̱ xi chjihi̱.
Ta̱ kintꞌé éi̱n kꞌu̱a̱ já fariseo̱ xi tíi̱nchako̱ Jesu ko̱ bꞌa̱ kitsúhu̱:
—¿A ko̱hó ji̱n xi ta̱ ka̱i̱?
Bꞌi̱ kitsú Jesu:
—Tsa ni xi ka̱hanu,
najmi tjínnu̱u jé kai.
Tu̱nga bꞌa̱há tíbixínnú nga chjinu̱u.
Kuihí kju̱a̱ha nga tjíhi̱nnu̱u jé.